রবিবার আইসিসি এক বিবৃতিতে জানিয়েছে, ১৩ নভেম্বর ইয়াসিরের ডোপ পরীক্ষার জন্য যে নমুনা সংগ্রহ করা হয়েছিল, তাতে নিষিদ্ধ ওষুধ পাওয়া গিয়েছে। আপাতত কোনও আন্তর্জাতিক ম্যাচে খেলতে পারবেন না ইয়াসির। তবে রক্তের ‘বি’ নমুনা পরীক্ষার জন্য আবেদন করতে পারবেন তিনি। শ্রীলঙ্কার কুশল পেরেরা-ও গত সপ্তাহে ডোপ পরীক্ষায় ব্যর্থ হওয়ায় নির্বাসিত হয়েছিলেন।
ইয়াসিরের নির্বাসিত হওয়া যে পাকিস্তান ক্রিকেটের কাছে বড় ধাক্কা, তা স্বীকার করে নিয়েছেন পাক ক্রিকেট দলের প্রধান নির্বাচক হারুন রশিদ। তিনি বলেছেন, ‘‘এখন ঘুম থেকে উঠলেই পাকিস্তান ক্রিকেটে প্রত্যেকদিন কোনও না কোনও সমস্যা তৈরি হচ্ছে।’’ সঙ্গে তিনি যোগ করেছেন, ‘‘আমরা ধরে নিচ্ছি যে, নিউজিল্যান্ড সফরে ওকে পাওয়া যাবে না।’’
প্রাক্তন ক্রিকেটার রশিদ লতিফও জানিয়েছেন যে, ইয়াসিরের নির্বাসন পাক ক্রিকেটের কাছে বড় ধাক্কা। যদিও আইসিসি-র ডোপিং বিরোধী বিভাগ ঘটনাটার তদন্ত করছে বলে পাক বোর্ডের তরফে এ নিয়ে কোনও প্রতিক্রিয়া দেওয়া হয়নি। নাম প্রকাশে অনিচ্ছুক পাক বোর্ডের এক কর্তা অবশ্য সংবাদমাধ্যমকে জানিয়েছেন যে, ক্রিকেটারেরা কী ওষুধ খাচ্ছেন, সেটা নিয়ে টিম ম্যানেজমেন্টের উদাসীনতা দেখে ক্ষিপ্ত পিসিবি প্রধান শাহরিয়র খান।